title: 2006/345/ES: Sklep Sveta z dne  27. marca 2006  o podpisu in začasni uporabi Sporazuma med Evropsko skupnostjo in Republiko Moldavijo o nekaterih vidikih zračnih prevozov

text:
               13.5.2006

               SL

               Uradni list Evropske unije

               L 126/23

         SKLEP SVETA
   z dne 27. marca 2006
   o podpisu in začasni uporabi Sporazuma med Evropsko skupnostjo in Republiko Moldavijo o nekaterih vidikih zračnih prevozov
   (2006/345/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti člena 80(2) v povezavi s prvim stavkom prvega pododstavka člena 300(2) Pogodbe,
   ob upoštevanju predloga Komisije,
   ob upoštevanju naslednjega:

               (1)

               Svet je dne 5. junija 2003 pooblastil Komisijo, da začne pogajanja s tretjimi državami o nadomestitvi nekaterih določb v obstoječih dvostranskih sporazumih s sporazumom Skupnosti.

               (2)

               Komisija je v imenu Skupnosti v skladu z mehanizmi in direktivami v Prilogi k Sklepu Sveta, ki pooblašča Komisijo, da začne pogajanja s tretjimi državami o nadomestitvi nekaterih določb v obstoječih dvostranskih sporazumih s sporazumom Skupnosti, s pogajanji dosegla Sporazum med Evropsko skupnostjo in Republiko Moldavijo o nekaterih vidikih zračnih prevozov (v nadaljnjem besedilu „Sporazum“).

               (3)

               Sporazum bi bilo treba s pridržkom njegove poznejše sklenitve podpisati in začasno uporabljati –

         SKLENIL:
   Člen 1
   Podpis Sporazuma med Evropsko skupnostjo in Republiko Moldavijo o nekaterih vidikih zračnih prevozov se odobri v imenu Skupnosti, s pridržkom sklepa Sveta o njegovi sklenitvi.
   Besedilo Sporazuma je priloženo temu sklepu.
   Člen 2
   Predsednik Sveta je pooblaščen, da imenuje osebo(-e), pooblaščeno(-e), da v imenu Skupnosti podpiše(-jo) Sporazum s pridržkom njegove sklenitve.
   Člen 3
   Do začetka veljavnosti Sporazuma se le-ta začasno uporablja od prvega dne prvega meseca po dnevu, ko se pogodbenici medsebojno uradno obvestita o zaključku za ta namen potrebnih postopkov.
   Člen 4
   Predsednik Sveta je pooblaščen, da pošlje uradno obvestilo iz člena 8(2) Sporazuma.

      V Bruslju, 27. marca 2006

            Za Svet

            Predsednik

         H. GORBACH

    ---documentbreak---

               13.5.2006

               SL

               Uradni list Evropske unije

               L 126/24

         SPORAZUM
   med Evropsko skupnostjo in Republiko Moldavijo o nekaterih vidikih zračnih prevozov
   EVROPSKA SKUPNOST
   na eni strani in
   REPUBLIKA MOLDAVIJA (v nadaljnjem besedilu „Moldavija“)
   na drugi strani
   (v nadaljnjem besedilu „pogodbenici“)
   STA SE –
   OB UGOTOVITVI, da so bili sklenjeni dvostranski sporazumi o zračnih prevozih med več državami članicami Evropske skupnosti in Moldavijo, ki vsebujejo določbe, ki so v nasprotju z zakonodajo Evropske skupnosti;
   OB UGOTOVITVI, da ima Evropska skupnost izključno pristojnost v zvezi z nekaterimi vidiki, ki so lahko vključeni v dvostranske sporazume o zračnih prevozih med državami članicami Evropske skupnosti in tretjimi državami;
   OB UGOTOVITVI, da imajo po zakonodaji Evropske skupnosti letalski prevozniki Skupnosti s sedežem v državi članici pravico do nediskriminatornega dostopa do zračnih poti med državami članicami Evropske skupnosti in tretjimi državami;
   OB UPOŠTEVANJU sporazumov med Evropsko skupnostjo in nekaterimi tretjimi državami, ki državljanom teh tretjih držav omogočajo, da pridobijo lastništvo v letalskih prevoznikih, ki so licencirani v skladu z zakonodajo Evropske skupnosti;
   OB PRIZNAVANJU, da bi se morale določbe dvostranskih sporazumov o zračnih prevozih med državami članicami Evropske skupnosti in Moldavijo, ki so v nasprotju z zakonodajo Evropske skupnosti, popolnoma uskladiti s to zakonodajo, z namenom vzpostaviti trdno pravno podlago za zračne prevoze med Evropsko skupnostjo in Moldavijo in ohraniti stalnost takih zračnih prevozov;
   OB UGOTOVITVI, da Evropska skupnost v okviru teh pogajanj nima namena vplivati na skupni obseg zračnega prometa med Evropsko skupnostjo in Moldavijo ter na ravnovesje med letalskimi prevozniki Skupnosti in letalskimi prevozniki Moldavije ali se pogajati za spremembe določb obstoječih dvostranskih sporazumov o zračnem prevozu v zvezi s prometnimi pravicami –
   DOGOVORILI O NASLEDNJEM:
   Člen 1
   Splošne določbe
   1.   V tem sporazumu se uporabljajo opredelitve iz Priloge IV.
   2.   Sklicevanja v posameznem sporazumu, navedenem v Prilogi I, na državljane države članice, ki je pogodbenica slednjega sporazuma, se razumejo kot sklicevanja na državljane držav članic Evropske skupnosti.
   3.   Sklicevanja v posameznem sporazumu, navedenem v Prilogi I, na letalske prevoznike ali letalske družbe države članice, ki je pogodbenica slednjega sporazuma, se razumejo kot sklicevanja na letalske prevoznike ali letalske družbe, ki jih določi navedena država članica.
   Člen 2
   Določitev s strani države članice
   1.   Določbe iz odstavkov 2 in 3 tega člena nadomestijo ustrezne določbe v členih, ki so navedeni v Prilogi II(a) in (b), o določitvi letalskega prevoznika s strani zadevne države članice, njegovih pooblastil in dovoljenj, ki jih prizna Moldavija, in zavrnitvi, preklicu, začasnem odvzemu ali omejitvi pooblastil ali dovoljenj letalskega prevoznika.
   2.   Ob prejemu določitve s strani države članice Moldavija prizna ustrezna pooblastila in dovoljenja z najmanjšo postopkovno zamudo, pod pogojem, da:

               (i)

               ima letalski prevoznik sedež v skladu s Pogodbo o ustanovitvi Evropske skupnosti na ozemlju države članice, ki ga je določila, in ima veljavno operativno licenco v skladu z zakonodajo Evropske skupnosti;

               (ii)

               država članica, ki je pristojna za izdajo spričevala letalskega prevoznika, izvaja in vzdržuje učinkovit predpisani nadzor letalskega prevoznika in je ustrezni letalski organ v določitvi jasno opredeljen; in

               (iii)

               je letalski prevoznik v neposredni lasti države članice ali je njegov večinski lastnik država članica in/ali državljani države članice ali drugih držav, ki so navedene v Prilogi III, in/ali državljani teh drugih držav, in da imajo te države in/ali ti državljani ves čas učinkovit nadzor.

         3.   Moldavija lahko zavrne, prekliče, začasno odvzame ali omeji pooblastila ali dovoljenja letalskega prevoznika, ki ga določi država članica, če:

               (i)

               letalski prevoznik nima sedeža v skladu s Pogodbo o ustanovitvi Evropske skupnosti na ozemlju države članice, ki ga je določila, ali nima veljavne operativne licence v skladu z zakonodajo Evropske skupnosti;

               (ii)

               država članica, ki je pristojna za izdajo spričevala letalskega prevoznika, ne izvaja in ne vzdržuje učinkovitega predpisanega nadzora letalskega prevoznika, ali ustrezni letalski organ v določitvi ni jasno opredeljen; ali

               (iii)

               letalski prevoznik ni v neposredni ali večinski lasti ali ni učinkovito nadzorovan s strani držav članic in/ali državljanov držav članic in/ali drugih držav, ki so navedene v Prilogi III, in/ali državljanov teh drugih držav.

         Pri izvajanju svoje pravice iz tega odstavka Moldavija ne diskriminira letalskih prevoznikov Skupnosti na podlagi državne pripadnosti.
   Člen 3
   Pravice v zvezi s predpisanim nadzorom
   1.   Določbe iz odstavka 2 tega člena dopolnjujejo člene, navedene v Prilogi II(c).
   2.   Kjer država članica določi letalskega prevoznika, katerega predpisani nadzor izvaja in vzdržuje druga država članica, se pravice Moldavije v skladu z varnostnimi predpisi iz sporazuma med državo članico, ki je določila letalskega prevoznika, in Moldavijo uporabljajo na enak način za to drugo državo članico pri sprejemanju, izvajanju ali ohranitvi varnostnih standardov in za operativno dovoljenje navedenega letalskega prevoznika.
   Člen 4
   Obdavčitev letalskega goriva
   1.   Določbe iz odstavka 2 tega člena dopolnjujejo ustrezne določbe iz členov, navedenih v Prilogi II(d).
   2.   Ne glede na kakršne koli druge nasprotne določbe nobena določba sporazumov iz Priloge II(d) ne preprečuje državam članicam, da na nediskriminatorni podlagi uvedejo davke, prispevke, dajatve, pristojbine ali druge dajatve za gorivo, dobavljeno na njenem ozemlju za uporabo v zrakoplovu določenega letalskega prevoznika Moldavije, ki opravlja promet med enim krajem na ozemlju te države članice in drugim krajem na ozemlju te države članice ali na ozemlju druge države članice.
   Člen 5
   Tarife za prevoz znotraj Evropske skupnosti
   1.   Določbe v odstavku 2 tega člena dopolnjujejo člene, navedene v Prilogi II(e).
   2.   Za tarife, ki jih zaračuna(-jo) letalski prevoznik(-i), določeni s strani Moldavije v skladu s sporazumom iz Priloge I, ki vsebuje določbo iz Priloge II(e), za prevoz, ki se v celoti opravlja znotraj Evropske skupnosti, se uporablja zakonodaja Evropske skupnosti.
   Člen 6
   Priloge k Sporazumu
   Priloge k temu sporazumu so njegov sestavni del.
   Člen 7
   Revizija ali sprememba
   Pogodbenici lahko ta sporazum kadarkoli sporazumno revidirata ali spremenita.
   Člen 8
   Začetek veljavnosti in začasna uporaba
   1.   Ta sporazum začne veljati na dan prejema zadnjega pisnega uradnega obvestila pogodbenic o zaključku njunih notranjih postopkov, potrebnih za začetek veljavnosti tega sporazuma.
   2.   Do začetka veljavnosti v skladu z odstavkom 1 pogodbenici uporabljata ta sporazum od prvega dne meseca, ki sledi dnevu, ko se pogodbenici medsebojno uradno obvestita o zaključku za ta namen potrebnih notranjih postopkov.
   3.   Sporazumi in drugi dogovori med državami članicami in Moldavijo, ki na dan podpisa tega sporazuma še ne veljajo in se ne uporabljajo začasno, so navedeni v Prilogi I(b). Ta sporazum se uporablja za vse takšne sporazume in dogovore od začetka njihove veljavnosti ali začasne uporabe.
   Člen 9
   Prenehanje veljavnosti
   1.   V primeru prenehanja veljavnosti sporazuma iz Priloge I istočasno prenehajo veljati tudi vse določbe tega sporazuma, ki so povezane z zadevnim sporazumom iz Priloge I.
   2.   V primeru prenehanja veljavnosti vseh sporazumov iz Priloge I istočasno preneha veljati tudi ta sporazum.
   V POTRDITEV TEGA so spodaj podpisani pooblaščenci, ki so bili v ta namen ustrezno pooblaščeni, podpisali ta sporazum.

      V Luxembourgu, dne enajstega aprila leta dva tisoč šest, sestavljeno v dveh izvirnikih v angleškem, češkem, danskem, estonskem, finskem, francoskem, grškem, italijanskem, latvijskem, litovskem, madžarskem, malteškem, nemškem, nizozemskem, poljskem, portugalskem, slovaškem, slovenskem, španskem, švedskem in moldavskem jeziku.

         Por Ia Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen
         Pentru Comunitatea Europeanā

         Por la República de Moldavia
         Za Moldavskou republiku
         For Republikken Moldova
         Für die Republik Moldau
         Moldova Vabariigi nimel
         Για τη Δημοκρατία της Μολδαβίας
         For the Republic of Moldova
         Pour la République de Moldavie
         Per Ia Repubblica moldova
         Moldovas Republikas vārdā
         Moldovos Respublikos vardu
         A Moldovai Köztársaság részéről
         Għar-Repubblika tal-Moldovja
         Voor de Republiek Moldavië
         W imieniu Republiki Mołdowy
         Pela República da Moldávia
         Za Moldavskú republiku
         Za Republiko Moldavijo
         Moldovan tasavallan puolesta
         För Republiken Moldavien
         Pentru Republica Moldova

   PRILOGA I
   Seznam sporazumov iz člena 1 tega sporazuma

               (a)

               Sporazumi o zračnem prevozu med Republiko Moldavijo in državami članicami Evropske skupnosti, ki so bili na dan podpisa tega sporazuma sklenjeni, podpisani in/ali so se začasno uporabljali:

                           —

                           Sporazum med Zvezno vlado Avstrije in Vlado Republike Moldavije o zračnem prevozu, podpisan na Dunaju dne 20. julija 1993 (v nadaljnjem besedilu „Sporazum med Moldavijo in Avstrijo“); nazadnje spremenjen z Memorandumom o soglasju, podpisanim na Dunaju 10. oktobra 2002;

                           —

                           Sporazum med Vlado Republike Ciper in Vlado Republike Moldavije o zračnem prevozu, podpisan v Kišnjevu dne 15. julija 2002 (v nadaljnjem besedilu „Sporazum med Moldavijo in Ciprom“);

                           —

                           Sporazum med Vlado Češke republike in Vlado Republike Moldavije o zračnem prevozu, podpisan v Kišnjevu dne 24. februarja 2004 (v nadaljnjem besedilu „Sporazum med Moldavijo in Češko“);

                           —

                           Sporazum med Vlado Zvezne republike Nemčije in Vlado Republike Moldavije o zračnem prevozu, podpisan v Kišnjevu dne 21. maja 1999 (v nadaljnjem besedilu „Sporazum med Moldavijo in Nemčijo“);

                           —

                           Sporazum med Vlado Helenske republike in Vlado Republike Moldavije o zračnem prevozu, podpisan v Atenah dne 29. marca 2004 (v nadaljnjem besedilu „Sporazum med Moldavijo in Grčijo“);

                           —

                           Sporazum med Vlado Republike Madžarske in Vlado Republike Moldavije o zračnem prevozu, podpisan v Budimpešti dne 19. aprila 1995 (v nadaljnjem besedilu „Sporazum med Moldavijo in Madžarsko“);

                           —

                           Sporazum med Vlado Italijanske republike in vlado Republike Moldavije o zračnem prevozu, podpisan v Rimu dne 19. septembra 1997 (v nadaljnjem besedilu „Sporazum med Moldavijo in Italijo“); nazadnje spremenjen z Memorandumom o soglasju, podpisanim v Rimu dne 26. januarja 2005;

                           —

                           Sporazum med Vlado Republike Litve in Vlado Republike Moldavije o zračnem prevozu, podpisan v Vilni dne 5. aprila 1996 (v nadaljnjem besedilu „Sporazum med Moldavijo in Litvo“); nazadnje spremenjen z Izmenjavo not, podpisanih v Kišnjevu dne 8. novembra 2004;

                           —

                           Sporazum med Vlado Kraljevine Nizozemske in Vlado Zveze sovjetskih socialističnih republik o zračnem prevozu, podpisan dne 17. junija 1958, potrjen s Skupno izjavo o dvostranskih mednarodnih pogodbah v razmerjih med Kraljevino Nizozemsko in Republiko Moldavijo, podpisano v Kišnjevu dne 29. oktobra 1996 (v nadaljnjem besedilu „Sporazum med Moldavijo in Nizozemsko“);

                           —

                           Sporazum med Vlado Republike Poljske in Vlado Republike Moldavije o civilnem zračnem prevozu, podpisan v Varšavi dne 27. julija 1995 (v nadaljnjem besedilu „Sporazum med Moldavijo in Poljsko“);

                           —

                           Sporazum med Vlado Združenega kraljestva Velike Britanije in Severne Irske ter vlado Republike Moldavije o zračnem prevozu, parafiran v Kišnjevu dne 18. novembra 1994 (v nadaljnjem besedilu „Sporazum med Moldavijo in Združenim kraljestvom“).

               (b)

               Parafirani ali podpisani sporazumi o zračnem prevozu in drugi dogovori med Moldavijo in državami članicami Evropske skupnosti, ki na dan podpisa tega sporazuma še niso začeli veljati in se še niso začasno uporabljali:

                           —

                           Sporazum med Vlado Republike Estonije in vlado Republike Moldavije o zračnem prevozu, parafiran v Talinu dne 23. septembra 1999 (v nadaljnjem besedilu „Sporazum med Moldavijo in Estonijo“);

                           —

                           Sporazum med Vlado Francoske republike in Vlado Republike Moldavije o zračnem prevozu, parafiran v Kišnjevu dne 29. julija 1999 (v nadaljnjem besedilu „Sporazum med Moldavijo in Francijo“);

                           —

                           Sporazum med Vlado Republike Latvije in Vlado Republike Moldavije o zračnem prevozu, parafiran v Rigi dne 28. aprila 2004 (v nadaljnjem besedilu „Sporazum med Moldavijo in Latvijo“);

                           —

                           Sporazum med Portugalsko republiko in Republiko Moldavijo o zračnem prevozu, parafiran v Lizboni dne 17. februarja 2005 (v nadaljnjem besedilu „Sporazum med Moldavijo in Portugalsko“).

         PRILOGA II
   Seznam členov sporazumov iz členov 2 do 5 tega sporazuma, navedenih v Prilogi I tega sporazuma

               (a)

               Določitev s strani države članice:

                           —

                           člen 3(5) Sporazuma med Moldavijo in Avstrijo;

                           —

                           člen 4(3) Sporazuma med Moldavijo in Ciprom;

                           —

                           člen 3(4) Sporazuma med Moldavijo in Češko;

                           —

                           člen 3(4) Sporazuma med Moldavijo in Estonijo;

                           —

                           člen 3(2) Sporazuma med Moldavijo in Francijo;

                           —

                           člen 3(2)(b) Sporazuma med Moldavijo in Grčijo;

                           —

                           člen 3(4) Sporazuma med Moldavijo in Madžarsko;

                           —

                           člen 1(2) Sporazuma med Moldavijo in Nizozemsko;

                           —

                           člen 3(4) Sporazuma med Moldavijo in Poljsko;

                           —

                           člen 4(4) Sporazuma med Moldavijo in Združenim kraljestvom;

               (b)

               Zavrnitev, preklic, začasni odvzem ali omejitev pooblastil ali dovoljenj:

                           —

                           člen 4(1)(a) Sporazuma med Moldavijo in Avstrijo;

                           —

                           člen 5(1)(a) Sporazuma med Moldavijo in Ciprom;

                           —

                           člen 4(1)(b) Sporazuma med Moldavijo in Češko;

                           —

                           člen 4 Sporazuma med Moldavijo in Estonijo;

                           —

                           člen 4(1) Sporazuma med Moldavijo in Francijo;

                           —

                           člen 4(1)(b) Sporazuma med Moldavijo in Grčijo;

                           —

                           člen 4(1)(a) Sporazuma med Moldavijo in Madžarsko;

                           —

                           člen 4(1)(a) Sporazuma med Moldavijo in Litvo;

                           —

                           člen 4(1)(a) Sporazuma med Moldavijo in Poljsko;

                           —

                           člen 5(1)(a) Sporazuma med Moldavijo in Združenim kraljestvom;

               (c)

               Varnost:

                           —

                           člen 13 Sporazuma med Moldavijo in Ciprom;

                           —

                           člen 8 Sporazuma med Moldavijo in Češko;

                           —

                           člen 12 Sporazuma med Moldavijo in Estonijo;

                           —

                           člen 8 Sporazuma med Moldavijo in Francijo;

                           —

                           člen 12 Sporazuma med Moldavijo in Nemčijo;

                           —

                           člen 7 Sporazuma med Moldavijo in Grčijo;

                           —

                           člen 16 Sporazuma med Moldavijo in Latvijo;

               (d)

               Obdavčitev letalskega goriva:

                           —

                           člen 7 Sporazuma med Moldavijo in Avstrijo;

                           —

                           člen 7 Sporazuma med Moldavijo in Ciprom;

                           —

                           člen 9 Sporazuma med Moldavijo in Češko;

                           —

                           člen 6 Sporazuma med Moldavijo in Estonijo;

                           —

                           člen 10 Sporazuma med Moldavijo in Francijo;

                           —

                           člen 6 Sporazuma med Moldavijo in Nemčijo;

                           —

                           člen 10 Sporazuma med Moldavijo in Grčijo;

                           —

                           člen 6 Sporazuma med Moldavijo in Madžarsko;

                           —

                           člen 7 Sporazuma med Moldavijo in Latvijo;

                           —

                           člen 6 Sporazuma med Moldavijo in Litvo;

                           —

                           člen 9 Sporazuma med Moldavijo in Poljsko;

                           —

                           člen 8 Sporazuma med Moldavijo in Združenim kraljestvom;

               (e)

               Tarife za prevoz znotraj Evropske skupnosti:

                           —

                           člen 11 Sporazuma med Moldavijo in Avstrijo;

                           —

                           člen 16 Sporazuma med Moldavijo in Ciprom;

                           —

                           člen 13 Sporazuma med Moldavijo in Češko;

                           —

                           člen 10 Sporazuma med Moldavijo in Estonijo;

                           —

                           člen 14 Sporazuma med Moldavijo in Francijo;

                           —

                           člen 10 Sporazuma med Moldavijo in Nemčijo;

                           —

                           člen 13 Sporazuma med Moldavijo in Grčijo;

                           —

                           člen 13 Sporazuma med Moldavijo in Madžarsko;

                           —

                           člen 8 Sporazuma med Moldavijo in Italijo;

                           —

                           člen 11 Sporazuma med Moldavijo in Latvijo;

                           —

                           člen 10 Sporazuma med Moldavijo in Litvo;

                           —

                           člen 8 Sporazuma med Moldavijo in Poljsko;

                           —

                           člen 7 Sporazuma med Moldavijo in Združenim kraljestvom.

         PRILOGA III
   Seznam drugih držav iz člena 2 tega sporazuma

               (a)

               Republika Islandija (v skladu s Sporazumom o Evropskem gospodarskem prostoru);

               (b)

               Kneževina Lihtenštajn (v skladu s Sporazumom o Evropskem gospodarskem prostoru);

               (c)

               Kraljevina Norveška (v skladu s Sporazumom o Evropskem gospodarskem prostoru);

               (d)

               Švicarska konfederacija (v skladu s Sporazumom med Evropsko skupnostjo in Švicarsko konfederacijo o zračnem prometu).

         PRILOGA IV
   Opredelitve pojmov
   Izraz „država članica“ pomeni vse države članice Evropske skupnosti.
   Izraz „sedež letalskega prevoznika (letalske družbe) Skupnosti na ozemlju države članice“ vključuje učinkovito in dejansko izvajanje dejavnosti letalskega prevoza v okviru stabilne ureditve. Če gre za podružnico ali hčerinsko družbo, ki je pravna oseba, pravna oblika sedeža ne sme biti odločujoči dejavnik. Kadar ima podjetje sedež na ozemlju več držav članic, kot je opredeljeno v Pogodbi, mora z namenom preprečitve izogibanja nacionalni zakonodaji zagotoviti, da vsak od sedežev izpolnjuje obveznosti, ki jih v skladu z zakonodajo Skupnosti lahko naloži nacionalna zakonodaja, ki se uporablja za dejavnosti tega sedeža (1).
   Izraz „operativna licenca“ pomeni dovoljenje, ki ga podjetju izda pristojna država članica, ki dovoljuje prevoz potnikov, pošte in/ali tovora po zraku, kot je navedeno v operativni licenci, za plačilo in/ali najem.
   Izraz „spričevalo letalskega prevoznika“ pomeni dokument, ki so ga pristojni organi izdali podjetju ali skupini podjetij, ki potrjuje, da je zadevni operator poklicno usposobljen in da razpolaga z organizacijsko strukturo za zagotovitev varnega obratovanja zrakoplova za letalske dejavnosti, ki so opredeljene v spričevalu.
   Dokazila o „učinkovitem predpisanem nadzoru“ obsegajo, vendar niso omejena na: letalski prevoznik ima veljavno operativno licenco, ki so jo izdali pristojni organi, in izpolnjuje pogoje za opravljanje mednarodnih letalskih storitev, določenih s strani pristojnih organov, kot je dokazilo o finančni sposobnosti, sposobnosti za izpolnjevanje zahtev javnega interesa, kjer je to potrebno, obveznosti za zagotavljanje storitev itn., država članica, ki je izdala licenco, pa ima in ohranja nadzorne programe za letalsko varnost in zaščito vsaj v skladu s standardi Mednarodne organizacije za civilno letalstvo.

      (1)  Uredba (ES) št. 847/2004 Evropskega parlamenta in Sveta z dne 29. aprila 2004 o pogajanjih in izvajanju sporazumov o letalskih prevozih med državami članicami in tretjimi državami (UL L 157, 30.4.2004, str. 7).


title: Sklep Sveta z dne 11. oktobra 2016 o sprejetju stališča Sveta o predlogu spremembe proračuna Evropske unije št. 3 za proračunsko leto 2016

text:
               14.10.2016

               SL

               Uradni list Evropske unije

               C 378/1

         SKLEP SVETA
   z dne 11. oktobra 2016
   o sprejetju stališča Sveta o predlogu spremembe proračuna Evropske unije št. 3 za proračunsko leto 2016
   (2016/C 378/01)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 314 Pogodbe v povezavi s Pogodbo o ustanovitvi Evropske skupnosti za atomsko energijo in zlasti člena 106a Pogodbe,
   ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (1) ter zlasti člena 41 Uredbe,
   ob upoštevanju naslednjega:

               —

               proračun Unije za proračunsko leto 2016 je bil dokončno sprejet 25. novembra 2015 (2),

               —

               Komisija je 30. junija 2016 predložila predlog spremembe proračuna št. 3 k splošnemu proračunu za proračunsko leto 2016 –

         SPREJEL NASLEDNJI SKLEP:
   Edini člen
   Svet je stališče o predlogu spremembe proračuna Evropske unije št. 3 za proračunsko leto 2016 sprejel 11. oktobra 2016.
   Celotno besedilo si je mogoče prebrati na spletišču Sveta http://www.consilium.europa.eu/ ali ga od tam prenesti.

      V Luxembourgu, 11. oktobra 2016

            Za Svet

            Predsednik

         P. KAŽIMÍR

      (1)  UL L 298, 26.10.2012, str. 1.

      (2)  UL L 48, 24.2.2016, str. 1.


title: Sklep Sveta (SZVP) 2016/36 z dne 14. januarja 2016 o spremembi Sklepa 2010/413/SZVP o omejevalnih ukrepih proti Iranu

text:
               15.1.2016

               SL

               Uradni list Evropske unije

               L 10/17

         SKLEP SVETA (SZVP) 2016/36
   z dne 14. januarja 2016
   o spremembi Sklepa 2010/413/SZVP o omejevalnih ukrepih proti Iranu
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 29 Pogodbe,
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Svet je 26. julija 2010 sprejel Sklep 2010/413/SZVP (1) o omejevalnih ukrepih proti Iranu.

               (2)

               Sklep 2010/413/SZVP med drugim dopušča izpolnitev obveznosti, izhajajočih iz pogodb, sklenjenih pred 23. januarjem 2012, ali iz dodatnih pogodb, ki jih je bilo treba skleniti zaradi izpolnitve takih obveznosti, kadar je namen dobave iranske surove nafte in petrokemičnih izdelkov ali dobička iz njihove dobave povračilo neporavnanih terjatev v zvezi s pogodbami, sklenjenimi pred 23. januarjem 2012, osebam ali subjektom na ozemlju držav članic ali ozemlju pod njihovo sodno pristojnostjo, če so v teh pogodbah specifično določena taka povračila.

               (3)

               V Sklepu 2010/413/SZVP je tudi določeno, da se ukrepi zamrznitve sredstev iz navedenega sklepa ne uporabljajo za dejanja in transakcije, ki se izvršijo v zvezi s subjekti iz Priloge II k navedenemu sklepu, v kolikor so potrebni, da se do 14. januarja 2016 izpolnijo zadevne obveznosti.

               (4)

               Svet meni, da bi bilo treba navedeno izjemo podaljšati do 28. januarja 2016.

               (5)

               Za izvajanje ukrepov iz tega sklepa je potrebno nadaljnje ukrepanje Unije.

               (6)

               Sklep 2010/413/SZVP bi bilo zato treba ustrezno spremeniti –

         SPREJEL NASLEDNJI SKLEP:
   Člen 1
   Člen 20(14) Sklepa 2010/413/SZVP se nadomesti z naslednjim:

      „14.   Odstavka 1 in 2 se ne uporabljata za dejanja in transakcije, ki se izvršijo v zvezi s subjekti iz Priloge II, če so ta dejanja in transakcije potrebni, da se do 28. januarja 2016 izpolnijo obveznosti iz člena 3c(2), pod pogojem, da je ta dejanja in transakcije za vsak posamezen primer vnaprej odobrila zadevna država članica. Zadevna država članica o svoji nameri, da bo zagotovila odobritev, obvesti druge države članice in Komisijo.“

   Člen 2
   Ta sklep začne veljati na dan objave v Uradnem listu Evropske unije.

      V Bruslju, 14. januarja 2016

            Za Svet

            Predsednik

         A.G. KOENDERS

      (1)  Sklep Sveta 2010/413/SZVP z dne 26. julija 2010 o omejevalnih ukrepih proti Iranu in razveljavitvi Skupnega stališča 2007/140/SZVP (UL L 195, 27.7.2010, str. 39).


title: 2011/611/EU: Sklep Evropskega parlamenta z dne 10. maja 2011 o zaključku poslovnih knjig Skupnega podjetja ARTEMIS za proračunsko leto 2009

text:
               27.9.2011

               SL

               Uradni list Evropske unije

               L 250/245

         SKLEP EVROPSKEGA PARLAMENTA
   z dne 10. maja 2011
   o zaključku poslovnih knjig Skupnega podjetja ARTEMIS za proračunsko leto 2009
   (2011/611/EU)
   EVROPSKI PARLAMENT,

               —

               ob upoštevanju končnih letnih računovodskih izkazov Skupnega podjetja ARTEMIS za proračunsko leto 2009,

               —

               ob upoštevanju poročila Računskega sodišča o letnih računovodskih izkazih Skupnega podjetja ARTEMIS za proračunsko leto, ki se je končalo 31. decembra 2009, z odgovori Skupnega podjetja (1),

               —

               ob upoštevanju priporočila Sveta z dne 15. februarja 2011 (05894/2011 – C7-0051/2011),

               —

               ob upoštevanju člena 276 Pogodbe ES in člena 319 Pogodbe o delovanju Evropske unije,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), in zlasti člena 185 Uredbe,

               —

               ob upoštevanju Uredbe Sveta (ES) št. 74/2008 z dne 20. decembra 2007 o ustanovitvi Skupnega podjetja ARTEMIS za izvedbo skupne tehnološke pobude o vgrajenih računalniških sistemih (3), in zlasti člena 11(4) Uredbe,

               —

               ob upoštevanju Uredbe Komisije (ES, Euratom) št. 2343/2002 dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi za splošni proračun Evropskih skupnosti (4), in zlasti člena 94 Uredbe,

               —

               ob upoštevanju člena 77 in Priloge VI poslovnika,

               —

               ob upoštevanju poročila Odbora za proračunski nadzor (A7-0126/2011),

               1.

               odobri zaključek poslovnih knjig Skupnega podjetja ARTEMIS za proračunsko leto 2009;

               2.

               naroči svojemu predsedniku, naj ta sklep posreduje izvršnemu direktorju Skupnega podjetja ARTEMIS, Svetu, Komisiji in Računskemu sodišču ter poskrbi za njegovo objavo v Uradnem listu Evropske unije (serija L).

            Predsednik

         Jerzy BUZEK

            Generalni sekretar

         Klaus WELLE

      (1)  UL C 342, 16.12.2010, str. 1.

      (2)  UL L 248, 16.9.2002, str. 1.

      (3)  UL L 30, 4.2.2008, str. 52.

      (4)  UL L 357, 31.12.2002, str. 72.


title: Sklep Komisije z dne 8. maja 2017 o združljivosti ukrepov, ki jih je sprejela Madžarska v skladu s členom 14 Direktive 2010/13/EU o usklajevanju nekaterih zakonov in drugih predpisov držav članic o opravljanju avdiovizualnih medijskih storitev (Direktiva o avdiovizualnih medijskih storitvah), s pravom Unije

text:
               4.7.2017

               SL

               Uradni list Evropske unije

               C 214/3

         SKLEP KOMISIJE
   z dne 8. maja 2017
   o združljivosti ukrepov, ki jih je sprejela Madžarska v skladu s členom 14 Direktive 2010/13/EU o usklajevanju nekaterih zakonov in drugih predpisov držav članic o opravljanju avdiovizualnih medijskih storitev (Direktiva o avdiovizualnih medijskih storitvah), s pravom Unije
   (2017/C 214/04)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive 2010/13/EU Evropskega parlamenta in Sveta z dne 10. marca 2010 o usklajevanju nekaterih zakonov in drugih predpisov držav članic o opravljanju avdiovizualnih medijskih storitev (Direktiva o avdiovizualnih medijskih storitvah) (1) in zlasti člena 14(2) Direktive,
   ob upoštevanju mnenja odbora, ustanovljenega na podlagi člena 29 Direktive 2010/13/EU,
   ob upoštevanju naslednjega:

               (1)

               Z dopisom z dne 20. februarja 2017 je Madžarska Komisijo obvestila o nekaterih ukrepih, ki jih je sprejela v skladu s členom 14(1) Direktive 2010/13/EU.

               (2)

               Komisija je v obdobju treh mesecev od prejema navedenega obvestila preverila, ali so navedeni ukrepi skladni s pravom Unije, zlasti kar zadeva sorazmernost ukrepov in preglednost nacionalnega posvetovalnega postopka.

               (3)

               Komisija je pri preverjanju ukrepov upoštevala razpoložljive podatke o madžarskem trgu avdiovizualnih storitev, zlasti glede učinka na televizijski trg.

               (4)

               Madžarska je po širokem javnem posvetovanju na jasen in pregleden način pripravila seznam dogodkov velikega družbenega pomena.

               (5)

               Na podlagi podrobnih dokazov in podatkov o gledanosti, ki so jih predložili madžarski organi, je Komisija preverila, ali seznam zadevnih dogodkov, pripravljen v skladu s členom 14(1) Direktive 2010/13/EU, izpolnjuje najmanj dve od naslednjih meril, ki so zanesljivi pokazatelji pomembnosti takšnih dogodkov za družbo: (i) poseben vsesplošni odziv v državni članici in ne zgolj pomembnost za tiste, ki običajno spremljajo zadevni športni dogodek ali dejavnost; (ii) prebivalci države članice dogodku vsesplošno pripisujejo poseben kulturni pomen, zlasti glede spodbujanja kulturne identitete; (iii) sodelovanje državne reprezentance v zadevnem dogodku v okviru mednarodno pomembnega tekmovanja ali turnirja; in (iv) dejstvo, da se dogodek običajno prenaša na brezplačni televiziji ter da pritegne velik del televizijskih gledalcev.

               (6)

               Priglašeni seznam dogodkov velikega družbenega pomena vključuje več zadevnih dogodkov, ki veljajo za dogodke velikega družbenega pomena, na primer letne in zimske olimpijske igre, na katerih sodeluje madžarska državna reprezentanca ali eden ali več madžarskih športnikov. Madžarski organi so dokazali, da so letne in zimske olimpijske igre še posebej priljubljene pri širši javnosti in ne le pri tistih, ki običajno spremljajo športne dogodke. Ti dogodki pritegnejo velik del televizijskega občinstva in se po tradiciji prenašajo na brezplačni televiziji.

               (7)

               Otvoritvene, četrtfinalne, polfinalne in finalne tekme svetovnega nogometnega prvenstva FIFA in evropskega nogometnega prvenstva UEFA ravno tako veljajo za dogodke velikega družbenega pomena. Madžarski organi so dokazali, da imajo ti dogodki na Madžarskem poseben vsesplošni odziv, saj so še posebej priljubljene pri splošni javnosti in ne le pri tistih, ki običajno spremljajo športne dogodke. Vključujejo državno reprezentanco na mednarodnem turnirju velikega pomena. Ti dogodki pritegnejo velik del televizijskega občinstva in se po tradiciji prenašajo na brezplačni televiziji.

               (8)

               Seznam vključuje tudi vse tekme madžarske moške državne reprezentance na svetovnem nogometnem prvenstvu FIFA in evropskem nogometnem prvenstvu UEFA, pa tudi uvrstitvene tekme za te dogodke in uradne prijateljske tekme. Madžarski organi so dokazali, da imajo ti dogodki v madžarski družbi poseben vsesplošni odziv in ne le pri tistih, ki običajno spremljajo nogomet. Vključujejo državno reprezentanco na mednarodnem turnirju velikega pomena. Ti dogodki pritegnejo velik del televizijskega občinstva in se po tradiciji prenašajo na brezplačni televiziji.

               (9)

               Za dogodke velikega družbenega pomena veljajo tudi finalne tekme lige prvakov UEFA ter tekme lige prvakov UEFA in evropske lige UEFA, na katerih sodeluje moštvo madžarskega kluba. V madžarski družbi imajo poseben vsesplošni odziv, saj so priljubljeni pri širši javnosti in ne le pri običajnem občinstvu nogometnih tekem. Vključujejo tudi moštva madžarskih klubov na mednarodnem turnirju velikega pomena. Ti dogodki pritegnejo velik del televizijskega občinstva in se po tradiciji prenašajo na brezplačni televiziji.

               (10)

               Za dogodke velikega družbenega pomena veljajo tudi tekme moškega in ženskega evropskega rokometnega prvenstva EHF, na katerih sodeluje madžarska državna reprezentanca. Madžarski organi izpostavljajo, da imajo ti dogodki na Madžarskem poseben vsesplošni odziv, ki zajema več kot le navdušence nad to športno panogo. Običajno vključujejo sodelovanje madžarske državne reprezentance in pritegnejo velik del televizijskega občinstva ter se tradicionalno prenašajo na brezplačni televiziji.

               (11)

               Seznam vsebuje tudi vse tekme lige prvakov EHF in ženske lige prvakov EHF, na katerih sodelujejo moštva madžarskih klubov. Madžarski organi so dokazali, da imajo ti dogodki v madžarski družbi poseben vsesplošni odziv in ne le pri tistih, ki običajno spremljajo rokomet. Vključujejo tudi mošta madžarskih klubov na mednarodnem turnirju. Ti dogodki pritegnejo velik del televizijskega občinstva in se po tradiciji prenašajo na brezplačni televiziji.

               (12)

               Tekme moške svetovne lige v vaterpolu FINA in lige prvakov LEN, na katerih sodeluje madžarska državna reprezentanca, tudi veljajo za dogodke velikega družbenega pomena. Madžarski organi izpostavljajo, da imajo ti dogodki na Madžarskem poseben vsesplošni odziv, ki ni omejen le na tiste, ki običajno spremljajo ta šport. Posebno in splošno zanimanje krepi tudi dejstvo, da madžarska državna reprezentanca na teh turnirjih dosega pomembne uspehe. Vključujejo tudi državno reprezentanco na mednarodnem turnirju. Ti dogodki pritegnejo velik del televizijskega občinstva in se po tradiciji prenašajo na brezplačni televiziji.

               (13)

               Seznam vključuje tudi veliko nagrado Madžarske v formuli ena, ki velja za dogodek velikega družbenega pomena. Madžarski organi so dokazali, da ima ta dogodek v madžarski družbi poseben vsesplošni odziv, ki presega pomembnost le za tiste, ki običajno spremljajo ta šport. Ta dogodek pritegne velik del televizijskega občinstva in se po tradiciji prenaša na brezplačni televiziji.

               (14)

               Zadevni ukrepi ne presegajo tistega, kar je potrebno za dosego zastavljenega cilja, tj. varstva pravice do obveščenosti in širokega dostopa javnosti do televizijskega prenosa dogodkov velikega družbenega pomena. Ta ugotovitev upošteva, na kakšen način se bodo zadevni dogodki prenašali, opredelitev „kvalificiranega izdajatelja televizijskega programa“, vlogo madžarskega sveta za medije pri reševanju sporov, ki nastanejo med izvajanjem ukrepov, in dejstvo, da se bo sklep, ki vsebuje seznam dogodkov, uporabljal za dogodke, za katere se sporazumi o izključnih pravicah sklenejo po začetku veljavnosti sklepa. Zato se lahko zaključi, da učinki na lastninsko pravico, kot je določena v členu 17 Listine EU o temeljnih pravicah, ne presegajo tistih, ki so neločljivo povezani z vključitvijo dogodkov na seznam iz člena 14(1) Direktive 2010/13/EU.

               (15)

               Iz istih razlogov se ukrepi Madžarske zdijo sorazmerni in upravičujejo odstopanje od temeljne svobode opravljanja storitev, kot je določena v členu 56 Pogodbe o delovanju Evropske unije. V prevladujočem javnem interesu je zagotavljanje širokega javnega dostopa do prenosov dogodkov velikega družbenega pomena. Poleg tega madžarski ukrepi ne pomenijo diskriminacije drugih postaj, nosilcev pravic in drugih gospodarskih subjektov iz drugih držav članic ali omejevanja njihovega dostopa na trg.

               (16)

               Zadevni ukrepi so združljivi tudi s pravili Unije o konkurenci. Opredelitev kvalificiranih izdajateljev televizijskega programa, ki izpolnjujejo pogoje za prenašanje naštetih dogodkov, temelji na objektivnih merilih, ki omogočajo dejansko in potencialno konkurenco pri pridobivanju pravic za prenašanje teh dogodkov. Poleg tega tudi število zadevnih dogodkov ni tako nesorazmerno, da bi lahko povzročilo izkrivljenje konkurence na podrejenih trgih brezplačne in plačljive televizije. Zato se lahko šteje, da učinki na svobodno konkurenco ne presegajo tistih, ki so neločljivo povezani z vključitvijo dogodkov na seznam iz člena 14(1) Direktive 2010/13/EU.

               (17)

               Komisija je druge države članice obvestila o ukrepih, ki jih je sprejela Madžarska, in rezultate svojega preverjanja predstavila odboru, ustanovljenem na podlagi člena 29 Direktive 2010/13/EU. Odbor je sprejel pozitivno mnenje –

         SKLENILA:
   Edini člen
   1.   Ukrepi, ki jih je sprejela Madžarska v skladu s členom 14(1) Direktive 2010/13/EU in o katerih je obvestila Komisijo v skladu s členom 14(2) navedene direktive, so skladni s pravom Unije.
   2.   Ukrepi, ki jih je sprejela Madžarska, se objavijo v Uradnem listu Evropske unije.

      V Bruslju, 8. maja 2017

            Za Komisijo

         Andrus ANSIP

            Podpredsednik

      (1)  UL L 95, 15.4.2010, str. 1.


title: Sklep Evropske centralne banke (EU) 2015/297 z dne 15. decembra 2014 o spremembi Sklepa ECB/2010/23 o razporeditvi denarnih prihodkov nacionalnih centralnih bank držav članic, katerih valuta je euro (ECB/2014/56)

text:
               25.2.2015

               SL

               Uradni list Evropske unije

               L 53/21

         SKLEP EVROPSKE CENTRALNE BANKE (EU) 2015/297
   z dne 15. decembra 2014
   o spremembi Sklepa ECB/2010/23 o razporeditvi denarnih prihodkov nacionalnih centralnih bank držav članic, katerih valuta je euro (ECB/2014/56)
   SVET EVROPSKE CENTRALNE BANKE JE –
   ob upoštevanju Statuta Evropskega sistema centralnih bank in Evropske centralne banke ter zlasti člena 32.2. in člena 32.7. Statuta,
   ob upoštevanju naslednjega:

               (1)

               Sklep ECB/2010/23 (1) vzpostavlja mehanizem za združevanje in razporejanje denarnih prihodkov, ki izvirajo iz operacij denarne politike.

               (2)

               V skladu s Sklepom ECB/2014/40 (2) in Sklepom ECB/2014/45 (3) morajo biti sredstva za posebno označitev prilagojena tako, da se upošteva znesek realiziranih dobičkov in izgub iz kakršne koli odprodaje vrednostnih papirjev v imetju za namene denarne politike, in sicer v obdobju od odprodaje do naslednjega konca četrtletja.

               (3)

               Ob upoštevanju, da so obračunane obresti za operacije denarne politike z zapadlostjo enega leta ali več združene pred zbiranjem ob koncu operacije, je v skladu s prilogama I in II k Sklepu ECB/2010/23 potrebna prilagoditev izračuna obveznostne osnove in sredstev za posebno označitev.

               (4)

               Sklep ECB/2010/23 je treba ustrezno spremeniti –

         SPREJEL NASLEDNJI SKLEP:
   Člen 1
   Sprememba
   Prilogi I in II Sklepa ECB/2010/23 se nadomestita z besedilom, določenim v prilogah I oziroma II k temu sklepu.
   Člen 2
   Začetek veljavnosti
   Ta sklep začne veljati 31. decembra 2014.

      V Frankfurtu na Majni, 15. decembra 2014

            Predsednik ECB

         Mario DRAGHI

      (1)  Sklep ECB/2010/23 z dne 25. novembra 2010 o razporeditvi denarnih prihodkov nacionalnih centralnih bank držav članic, katerih valuta je euro (UL L 35, 9.2.2011, str. 17).

      (2)  Sklep ECB/2014/40 z dne 15. oktobra 2014 o izvajanju tretjega programa nakupa kritih obveznic (UL L 335, 22.11.2014, str. 22).

      (3)  Sklep (EU) 2015/5 Evropske centralne banke z dne 19. novembra 2014 o izvajanju programa nakupa listinjenih vrednostnih papirjev (ECB/2014/45) (UL L 1, 6.1.2015, str. 4).

      PRILOGA I

            „PRILOGA I

               SESTAVA OBVEZNOSTNE OSNOVE

                        A.

                        Obveznostna osnova vključuje, z izključitvijo vseh drugih postavk:

                                    1.

                                    Bankovce v obtoku
                                    Za potrebe te priloge za vsako NCB, ki vstopi v Eurosistem, v letu prehoda na eurogotovino ‚bankovci v obtoku‘:

                                                (a)

                                                vključujejo bankovce, ki jih izda NCB in so denominirani v njeni nacionalni denarni enoti; in

                                                (b)

                                                se morajo znižati za vrednost neobrestovanih posojil, ki se nanašajo na preddobavljene eurobankovce, ki še niso bili knjiženi v breme (del postavke sredstev 6 v HBS).

                                          Po upoštevnem letu prehoda na eurogotovino pomenijo ‚bankovci v obtoku‘ za vsako NCB bankovce, denominirane v eurih, vsi drugi bankovci pa so izključeni.
                                    Če je datum prehoda na eurogotovino dan, ko je sistem TARGET2 zaprt, je obveznost NCB, ki izhaja iz eurobankovcev, preddobavljenih v skladu s Smernico ECB/2006/9 in prispelih v obtok pred datumom prehoda na eurogotovino, del obveznostne osnove (kot del korespondenčnih računov v postavki obveznosti 10.4 v HBS), dokler obveznost ne postane del obveznosti znotraj Eurosistema, ki izhajajo iz transakcij prek sistema TARGET2.

                                    2.

                                    Obveznosti do kreditnih institucij euroobmočja, povezane z operacijami denarne politike in denominirane v eurih, kar vključuje vse naslednje:

                                                (a)

                                                tekoče račune, vključno z obveznimi rezervami v skladu s členom 19.1 Statuta ESCB (postavka obveznosti 2.1 v HBS);

                                                (b)

                                                zneske v depozitu v okviru Eurosistemove odprte ponudbe mejnega depozita (postavka obveznosti 2.2 v HBS);

                                                (c)

                                                vezane depozite (postavka obveznosti 2.3 v HBS);

                                                (d)

                                                obveznosti iz naslova povratnih operacij finega uravnavanja (postavka obveznosti 2.4 v HBS);

                                                (e)

                                                depozite v povezavi s pozivi h kritju (postavka obveznosti 2.5 v HBS).

                                    3.

                                    Depozitne obveznosti do nasprotnih strank Eurosistema, ki ne izpolnijo svojih obveznosti, ki so bile prerazvrščene iz postavke obveznosti 2.1 v HBS.

                                    4.

                                    Obveznosti NCB znotraj Eurosistema, ki izhajajo iz izdaje dolžniških certifikatov ECB v skladu s poglavjem 3.3 Priloge I k Smernici ECB/2011/14 (1) (postavka obveznosti 10.2 v HBS).

                                    5.

                                    Neto obveznosti znotraj Eurosistema iz naslova eurobankovcev v obtoku, vključno z obveznostmi, ki izhajajo iz uporabe člena 4 tega sklepa (del postavke obveznosti 10.3 v HBS).

                                    6.

                                    Neto obveznosti znotraj Eurosistema, ki izhajajo iz transakcij prek sistema TARGET2, obrestovane po referenčni obrestni meri (del postavke obveznosti 10.4 v HBS).

                                    7.

                                    Obračunane obresti, ki jih vsaka NCB evidentira ob koncu četrtletja za obveznosti denarne politike z zapadlostjo enega leta ali več (del postavke obveznosti 12.2 v HBS).

                        B.

                        Znesek obveznostne osnove se za vsako NCB izračuna v skladu s harmoniziranimi računovodskimi načeli in pravili, določenimi v Smernici ECB/2010/20.

         (1)  Smernica ECB/2011/14 Evropske centralne banke z dne 20. septembra 2011 o instrumentih in postopkih denarne politike Eurosistema (UL L 331, 14.12.2011, str. 1).“

      PRILOGA II

            „PRILOGA II

               SREDSTVA ZA POSEBNO OZNAČITEV

                        A.

                        Sredstva za posebno označitev vključujejo, z izključitvijo vseh drugih postavk:

                                    1.

                                    Posojila kreditnim institucijam euroobmočja, povezana z operacijami denarne politike, denominirana v eurih (postavka sredstev 5 v HBS).

                                    2.

                                    Vrednostni papirji v imetju za namene denarne politike (del postavke sredstev 7.1 v HBS).

                                    3.

                                    Terjatve znotraj Eurosistema, enakovredne prenosu deviznih rezerv razen zlata na ECB v skladu s členom 30 Statuta ESCB (del postavke sredstev 9.2 v HBS).

                                    4.

                                    Neto terjatve znotraj Eurosistema iz naslova eurobankovcev v obtoku, vključno s terjatvami, ki izhajajo iz uporabe člena 4 tega sklepa (del postavke sredstev 9.4 v HBS).

                                    5.

                                    Neto terjatve znotraj Eurosistema, ki izhajajo iz transakcij prek sistema TARGET2, obrestovane po referenčni obrestni meri (del postavke sredstev 9.5 v HBS).

                                    6.

                                    Zlato, vključno s terjatvami v zvezi z zlatom, prenesenim na ECB, v znesku, ki dovoljuje vsaki NCB, da posebej označi del svojega zlata, ki ustreza delu celotne količine zlata, ki ga posebej označijo vse NCB, glede na njen delež v ključu vpisanega kapitala (postavka sredstev 1 in del postavke sredstev 9.2 v HBS).
                                    Za potrebe tega sklepa se zlato vrednoti na podlagi cene zlata v eurih za unčo z dne 31. decembra 2002.

                                    7.

                                    Terjatve, ki izhajajo iz eurobankovcev, preddobavljenih v skladu s Smernico ECB/2006/9 in prispelih v obtok pred datumom prehoda na eurogotovino (do datuma prehoda na eurogotovino del postavke sredstev 4.1 v HBS, po tem pa del korespondenčnih računov v postavki sredstev 9.5 v HBS), vendar le, dokler takšne terjatve ne postanejo del terjatev znotraj Eurosistema, ki izhajajo iz transakcij prek sistema TARGET2.

                                    8.

                                    Neporavnane terjatve, ki izhajajo iz neizpolnjenih obveznosti nasprotnih strank Eurosistema v okviru kreditnih operacij Eurosistema, in/ali finančno premoženje ali terjatve (v razmerju do tretjih oseb), prisvojene oziroma pridobljene v okviru unovčenja zavarovanja, ki so ga zagotovile nasprotne stranke Eurosistema, ki ne izpolnijo svojih obveznosti, v okviru kreditnih operacij Eurosistema, prerazvrščene iz postavke sredstev 5 v HBS (del postavke sredstev 11.6 v HBS).

                                    9.

                                    Obračunane obresti, ki jih vsaka NCB evidentira ob koncu četrtletja za sredstva denarne politike z zapadlostjo enega leta ali več (del postavke sredstev 11.5 v HBS).

                        B.

                        Vrednost sredstev za posebno označitev se za vsako NCB izračuna v skladu s harmoniziranimi računovodskimi načeli in pravili, določenimi v Smernici ECB/2010/20.“


title: 2014/364/EU: Sklep Sveta z dne 12. junija 2014 o stališču, ki se ga sprejme v imenu Evropske unije v okviru Skupnega odbora EGP glede spremembe Protokola 31 k Sporazumu EGP glede sodelovanja na posebnih področjih, za katera ne veljajo štiri temeljne svoboščine

text:
               18.6.2014

               SL

               Uradni list Evropske unije

               L 178/11

         SKLEP SVETA
   z dne 12. junija 2014
   o stališču, ki se ga sprejme v imenu Evropske unije v okviru Skupnega odbora EGP glede spremembe Protokola 31 k Sporazumu EGP glede sodelovanja na posebnih področjih, za katera ne veljajo štiri temeljne svoboščine

      (2014/364/EU)

   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 196 v povezavi s členom 218(9) Pogodbe,
   ob upoštevanju Uredbe Sveta (ES) št. 2894/94 z dne 28. novembra 1994 o pravilih za izvajanje Sporazuma o Evropskem gospodarskem prostoru (1) in zlasti člena 1(3) Uredbe,
   ob upoštevanju predloga Evropske komisije,
   ob upoštevanju naslednjega:

               (1)

               Sporazum o Evropskem gospodarskem prostoru (2) (v nadaljnjem besedilu: Sporazum EGP) je začel veljati 1. januarja 1994.

               (2)

               V skladu s členom 98 Sporazuma EGP lahko Skupni odbor EGP med drugim odloči spremeniti Protokol 31 k navedenemu sporazumu.

               (3)

               Protokol 31 k Sporazumu EGP vsebuje določbe in ureditve glede sodelovanja na posebnih področjih, za katera ne veljajo štiri temeljne svoboščine.

               (4)

               Sodelovanje pogodbenic Sporazuma EGP je primerno razširiti, tako da se vključi Sklep št. 1313/2013/EU Evropskega parlamenta in Sveta (3).

               (5)

               Protokol 31 k Sporazumu EGP bi bilo zato treba ustrezno spremeniti, da se omogoči to razširjeno sodelovanje od 1. januarja 2014.

               (6)

               Stališče Unije v okviru Skupnega odbora EGP bi moralo temeljiti na priloženem osnutku sklepa –

         SPREJEL NASLEDNJI SKLEP:
   Člen 1
   Stališče, ki se v imenu Evropske unije sprejme v okviru Skupnega odbora EGP glede predlagane spremembe Protokola 31 k Sporazumu EGP, glede sodelovanja na posebnih področjih, za katera ne veljajo štiri temeljne svoboščine, temelji na osnutku sklepa Skupnega odbora EGP, priloženega temu sklepu.
   Člen 2
   Ta sklep začne veljati na dan sprejetja.

      V Luxembourgu, 12. junija 2014

            Za Svet

            Predsednik

         Y. MANIATIS

      (1)  UL L 305, 30.11.1994, str. 6.

      (2)  UL L 1, 3.1.1994, str. 3.

      (3)  Sklep št. 1313/2013/EU Evropskega parlamenta in Sveta z dne 17. decembra 2013 o mehanizmu Unije na področju civilne zaščite (UL L 347, 20.12.2013, str. 924).

      OSNUTEK
      SKLEP SKUPNEGA ODBORA EGP št. …/2014
      z dne …
      o spremembi Protokola 31 k Sporazumu EGP glede sodelovanja na posebnih področjih, za katera ne veljajo štiri temeljne svoboščine
      SKUPNI ODBOR EGP JE –
      ob upoštevanju Sporazuma o Evropskem gospodarskem prostoru (v nadaljnjem besedilu: Sporazum EGP) ter zlasti členov 86 in 98 navedenega sporazuma,
      ob upoštevanju naslednjega:

                  (1)

                  Sodelovanje pogodbenic Sporazuma EGP je primerno razširiti, tako da se vključi Sklep št. 1313/2013/EU Evropskega parlamenta in Sveta z dne 17. decembra 2013 o mehanizmu Unije na področju civilne zaščite (1).

                  (2)

                  Protokol 31 k Sporazumu EGP bi bilo zato treba spremeniti, da se omogoči to razširjeno sodelovanje od 1. januarja 2014 –

            SPREJEL NASLEDNJI SKLEP:
      Člen 1
      V členu 10(8) Protokola 31 k Sporazumu EGP se doda naslednji pododstavek:

                  „(d)

                  Akti Skupnosti, ki začnejo učinkovati 1. januarja 2014:

                              —

                                 32013 D 1313: Sklep št. 1313/2013/EU Evropskega parlamenta in Sveta z dne 17. decembra 2013 o mehanizmu Unije na področju civilne zaščite (UL L 347, 20.12.2013, str. 924).
                              Lihtenštajn je izvzet iz sodelovanja v tem programu in finančnega prispevka v tem programu.“

            Člen 2
      Ta sklep začne veljati dan po predložitvi zadnjega uradnega obvestila v skladu s členom 103(1) Sporazuma EGP (2).
      Uporablja se od 1. januarja 2014.
      Člen 3
      Ta sklep se objavi v sklopu EGP Uradnega lista Evropske unije in v Dopolnilu EGP k Uradnemu listu Evropske unije.

         V Bruslju,

               Za Skupni odbor EGP

               Predsednik

               Sekretarja

               Skupnega odbora EGP

         (1)  UL L 347, 20.12.2013, str. 924.

         (2)  [Navedena ni nobena ustavna zahteva.] [Navedene so ustavne zahteve.]


title: 2012/617/EU: Sklep Evropskega parlamenta z dne 10. maja 2012 o zaključku poslovnih knjig Skupnega podjetja SESAR za proračunsko leto 2010

text:
               17.10.2012

               SL

               Uradni list Evropske unije

               L 286/355

         SKLEP EVROPSKEGA PARLAMENTA
   z dne 10. maja 2012
   o zaključku poslovnih knjig Skupnega podjetja SESAR za proračunsko leto 2010
   (2012/617/EU)
   EVROPSKI PARLAMENT,

               —

               ob upoštevanju končnih letnih računovodskih izkazov Skupnega podjetja SESAR za proračunsko leto 2010,

               —

               ob upoštevanju poročila Računskega sodišča o letnih računovodskih izkazih Skupnega podjetja SESAR za proračunsko leto 2010, skupaj z odgovori skupnega podjetja (1),

               —

               ob upoštevanju priporočila Sveta z dne 21. februarja 2012 (06086/2012 – C7-0050/2012),

               —

               ob upoštevanju člena 319 Pogodbe o delovanju Evropske unije,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185 Uredbe,

               —

               ob upoštevanju Uredbe Sveta (ES) št. 1361/2008 z dne 16. decembra 2008 o spremembi Uredbe (ES) št. 219/2007 o ustanovitvi Skupnega podjetja za razvoj nove generacije evropskega sistema upravljanja zračnega prometa (SESAR) (3), zlasti člena 4b Uredbe,

               —

               ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (4), in zlasti člena 94 Uredbe,

               —

               ob upoštevanju člena 77 in Priloge VI Poslovnika,

               —

               ob upoštevanju poročila Odbora za proračunski nadzor in mnenja Odbora za promet in turizem (A7-0114/2012),

               1.

               odobri zaključek poslovnih knjig Skupnega podjetja SESAR za proračunsko leto 2010;

               2.

               naroči svojemu predsedniku, naj ta sklep posreduje izvršnemu direktorju Skupnega podjetja SESAR, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Martin SCHULZ

            Generalni sekretar

         Klaus WELLE

      (1)  UL C 368, 16.12.2011, str. 32.

      (2)  UL L 248, 16.9.2002, str. 1.

      (3)  UL L 352, 31.12.2008, str. 12.

      (4)  UL L 357, 31.12.2002, str. 72.


title: Sklep Sveta z dne 13. decembra 1982 o usklajevanju dejavnosti držav članic in institucij Skupnosti za ovrednotenje potrebe po medinstitucionalnem informacijskem sistemu Skupnosti in pripravo predlogov za vzpostavitev takega sistema

text:
Pomembno pravno obvestilo

|

31982D0869

Uradni list L 368 , 28/12/1982 str. 0040 - 0041 finska posebna izdaja: poglavje 1 zvezek 2 str. 0028  španska posebna izdaja: poglavje 13 zvezek 19 str. 0003  švedska posebna izdaja: poglavje 1 zvezek 2 str. 0028  portugalska posebna izdaja poglavje 13 zvezek 19 str. 0003

		Sklep Svetaz dne 13. decembra 1982o usklajevanju dejavnosti držav članic in institucij Skupnosti za ovrednotenje potrebe po medinstitucionalnem informacijskem sistemu Skupnosti in pripravo predlogov za vzpostavitev takega sistema(82/869/EGS)SVET EVROPSKIH SKUPNOSTI JEob upoštevanju Pogodbe o ustanovitvi Evropske gospodarske skupnosti, in zlasti člena 235 Pogodbe,ob upoštevanju predloga Komisije,ob upoštevanju mnenja Evropskega parlamenta [1],ob upoštevanju mnenja Ekonomsko-socialnega odbora [2],ker je zaradi povezovanja obdelave podatkov, obdelave besedil in telekomunikacij prišlo do pojava novih informacijskih tehnologij, ki bi jih lahko uporabili za izboljšanje poteka dela Skupnosti, zlasti pri vse večji izmenjavi informacij med institucijami Skupnosti in organi držav članic;ker bi se ob neusklajenem uvajanju novih informacijskih tehnologij v institucije Skupnosti in organe držav članic lahko pojavila nevarnost novih ovir pri prostem pretoku informacij;ker bi morala jasna opredelitev možnosti uporabe in potreb porabnikov v institucijah Skupnosti in v organih držav članic ugodno vplivati na oblikovanje tehničnih predpisov glede informacijskih sistemov, ki niso specifični za posameznega proizvajalca in na širitev javnih telekomunikacijskih omrežij ter na njihovo uporabo za informacijske sisteme; ker je zaradi omenjenega pričakovati, da bi to pomenilo spodbudo za inovacije v industriji;ker je torej zaželeno določiti postopek usklajevanja za opredelitev potreb institucij Skupnosti in pristojnih državnih organov po novih informacijskih tehnologijah ter za sklepanje skupnih sporazumov o izmenjavi informacij, ki niso vezani na posamezne proizvajalce, ob upoštevanju mednarodne standardizacije;ker v pogodbi še niso bile določene posebne pristojnosti, potrebne za sprejem Sklepa, in je treba torej uporabljati člen 235 Pogodbe,SKLENIL:Člen 1Države članice in Komisija uskladijo svoje dejavnosti pri:1. opredelitvi in ovrednotenju potreb;2. če je to potrebno, pripravi programa zasnove in izvedbe;3. oblikovanju skupnih sporazumov o izmenjavi informacij, ki niso vezani na posamezne proizvajalce, ob upoštevanju mednarodne standardizacije,za uvedbo medinstitucionalnega integriranega informacijskega sistema Skupnosti (INSIS), ki bo omogočal uporabo novih elektronskih tehnologij za izmenjavo informacij med institucijami Skupnosti in organi držav članic. Druge institucije in telesa Skupnosti bodo povabljeni, da sodelujejo pri usklajevanju. Komisija je odgovorna za usklajevanje preko Svetovalnega odbora, ki ga sestavljajo predstavniki držav članic ter institucij in teles Skupnosti in katerega pristojnosti in naloge so opredeljene v Prilogi.Člen 2Po zaključku dela, omenjenega v členu 1, Komisija poroča Svetu in Parlamentu in najpozneje 12 mesecev po začetku učinkovanja tega sklepa predstavi predloge, za katere meni, da so primerni.Člen 3Ta sklep začne učinkovati na dan objave v Uradnem listu Evropskih skupnosti.V Bruslju, 13. decembra 1982Za SvetPredsednikU. Ellemann-Jensen[1] UL C 125, 17.5.1982, str. 170.[2] UL C 343, 31.12.1981, str. 4.--------------------------------------------------PRILOGASVETOVALNI ODBORPRISTOJNOSTI IN NALOGE1. Glavne naloge1.1 Splošne nalogeSplošna funkcija Svetovalnega odbora je pomagati Komisiji pri:- opredelitvi in ovrednotenju potreb,- če je to potrebno, pri pripravi programa zasnove in izvedbe,- oblikovanju skupnih sporazumov o izmenjavi informacij, ki niso vezani na posamezne proizvajalce, ob upoštevanju mednarodne standardizacijeza informacijski sistem Skupnosti (INSIS).1.2 Posebne nalogePosebne naloge Svetovalnega odbora so med drugim:1.2.1 pomagati Komisiji ugotoviti obstoječe in potencialne potrebe,1.2.2 pomagati Komisiji ugotoviti, kateri pomembni projekti v informacijski tehnologiji potekajo v državah članicah in institucijah Skupnosti,1.2.3 svetovati Komisiji o ciljih projekta INSIS in o prednostnih nalogah glede izvedbe projekta,1.2.4 svetovati Komisiji o skladnosti načrtov INSIS z ustreznimi dejavnostmi v državah članicah in institucijah Skupnosti,1.2.5 svetovati Komisiji o standardih, ki so pomembni za INSIS,1.2.6 svetovati Komisiji o uvodnem usklajevanju s poštnimi upravami in gospodarstvom.2. Pogostnost sejSeje potekajo približno na dva meseca.3. Trajanje delaPribližno osem mesecev.4. SodelujočiDo trije predstavniki vsake države članice in vsake institucije Skupnosti, pri čemer člani posameznih delegacij čimbolj obvladujejo obseg pomembnih specialističnih področij (informacijska tehnologija, potrebe porabnikov itd.).Komisija zagotavlja opravljanje strokovno-administrativnih nalog.--------------------------------------------------


title: Medparlamentarne delegacije, delegacije v skupnih parlamentarnih odborih, delegacije v odborih za parlamentarno sodelovanje in večstranskih parlamentarnih skupščinah Sklep Evropskega parlamenta z dne 6. maja 2009 o številu medparlamentarnih delegacij, delegacij v skupnih parlamentarnih odborih, delegacij v odborih za parlamentarno sodelovanje in večstranskih parlamentarnih skupščinah

text:
               5.8.2010

               SL

               Uradni list Evropske unije

               CE 212/136

         Sreda, 6. maja 2009Medparlamentarne delegacije, delegacije v skupnih parlamentarnih odborih, delegacije v odborih za parlamentarno sodelovanje in večstranskih parlamentarnih skupščinah
   P6_TA(2009)0349
   Sklep Evropskega parlamenta z dne 6. maja 2009 o številu medparlamentarnih delegacij, delegacij v skupnih parlamentarnih odborih, delegacij v odborih za parlamentarno sodelovanje in večstranskih parlamentarnih skupščinah
   2010/C 212 E/24

      Evropski parlament,
   ob upoštevanju predloga konference predsednikov,
   ob upoštevanju členov 188 in 190 svojega Poslovnika,
   ob upoštevanju sporazumov o pridružitvi in sodelovanju ter drugih sporazumov, sklenjenih med Unijo in državami nečlanicami EU,
   v želji, da bi se s prizadevanji za stalni medparlamentarni dialog okrepila parlamentarna demokracija,

               1.

               sklene, da bo na naslednji način določil število delegacij in njihovo regionalno razvrstitev:

                  (a)   Evropa, zahodni Balkan in Turčija

               Delegacije pri:

                           —

                           skupnem parlamentarnem odboru EU-Hrvaška,

                           —

                           skupnem parlamentarnem odboru EU-Nekdanja jugoslovanska republika Makedonija,

                           —

                           skupnem parlamentarnem odboru EU-Turčija,

                     Delegacija za odnose s Švico, Islandijo in Norveško ter pri Skupnem parlamentarnem odboru Evropskega gospodarskega prostora (EGP),
               Delegacija za odnose z Albanijo, Bosno in Hercegovino, Srbijo, Črno Goro in Kosovom,

                  (b)   Rusija, države vzhodnega partnerstva, Srednja Azija in Mongolija:

               Delegacija pri odboru za parlamentarno sodelovanje EU-Rusija,
               Delegacija pri odboru za parlamentarno sodelovanje EU-Ukrajina,
               Delegacija pri odboru za parlamentarno sodelovanje EU-Moldavija,
               Delegacija za odnose z Belorusijo,
               Delegacija pri odborih za parlamentarno sodelovanje EU-Armenija, EU-Azerbajdžan in EU-Gruzija,
               Delegacija pri odborih za parlamentarno sodelovanje EU-Kazahstan, EU-Kirgizistan ter EU-Uzbekistan in za odnose s Tadžikistanom, Turkmenistanom in Mongolijo,

                  (c)   Magreb, Mašrek, Izrael in Palestina:

               Delegacije za odnose z/s:

                           —

                           Izraelom,

                           —

                           palestinskim zakonodajnim svetom,

                           —

                           državami Magreba in Unijo arabskega Magreba,

                           —

                           državami Mašreka,

                  (d)   Arabski polotok, Irak, Iran:

               Delegacije za odnose z/s:

                           —

                           Arabskim polotokom,

                           —

                           Irakom,

                           —

                           Iranom,

                  (e)   Ameriki:

               Delegacije za odnose z/s:

                           —

                           Združenimi državami Amerike

                           —

                           Kanado,

                           —

                           državami Srednje Amerike,

                           —

                           državami Andske skupnosti,

                           —

                           Mercosurjem,

                     Delegacija pri skupnem parlamentarnem odboru EU-Mehika,
               Delegacija pri skupnem parlamentarnem odboru EU-Čile,

                  (f)   Azija/Pacifik:

               Delegacije za odnose z/s:

                           —

                           Japonsko,

                           —

                           Ljudsko republiko Kitajsko,

                           —

                           Indijo,

                           —

                           Afganistanom,

                           —

                           državami južne Azije,

                           —

                           državami jugovzhodne Azije in Združenjem držav jugovzhodne Azije (ASEAN),

                           —

                           Korejskim polotokom,

                           —

                           Avstralijo in Novo Zelandijo,

                  (g)   Afrika:

               Delegacija za odnose z:

                           —

                           Južno Afriko,

                           —

                           vseafriškim parlamentom,

                  (h)   večstranske skupščine

               Delegacija pri skupni parlamentarni skupščini AKP-EU,
               Delegacija pri Evro-sredozemski parlamentarni skupščini,
               Delegacija pri Evro-latinskoameriški parlamentarni skupščini,
               Delegacija pri parlamentarni skupščini Euronest,
               Delegacija za odnose s parlamentarno skupščino zveze NATO,
               (ki jo sestavljajo člani pododbora za varnost in obrambo);

               2.

                           (a)

                           sklene, da bodo parlamentarni odbori za sporazume o gospodarskem partnerstvu sestavljeni izključno iz članov Odbora za mednarodno trgovino in Odbora za razvoj, pri čemer je treba zagotoviti, da se ohrani vodilna vloga Odbora za mednarodno trgovino kot pristojnega odbora, in da morajo člani svoje delo dejavno uskladiti s skupno parlamentarno skupščino AKP-EU;

                           (b)

                           sklene, da bodo Evro-sredozemska in Evro-latinskoameriška parlamentarna skupščina ter parlamentarne skupščine Euronest sestavljene izključno iz članov dvostranskih ali subregionalnih delegacij, ki so vključene v vse navedene skupščine;

               3.

               opozarja na sklep konference predsednikov o ustanovitvi parlamentarne skupščine Euronest, ki bi Evropski parlament povezala s parlamenti Ukrajine, Moldavije, Belorusije, Armenije, Azerbajdžana in Gruzije; Konferenca predsednikov bo predstavila predloge o zastopanosti Belorusije v tej parlamentarni skupščini;

               4.

               sklene, naj konferenca predsednikov delegacij sestavi osnutek letnega razporeda, ki bi ga sprejela konferenca predsednikov po posvetovanju z Odborom za zunanje zadeve, Odborom za razvoj in Odborom za mednarodno trgovino ter ki bi ga konferenca predsednikov v odzivu na politične dogodke lahko seveda tudi spremenila;

               5.

               sklene, naj politične skupine in neodvisni poslanci imenujejo za vse vrste delegacij stalne namestnike, katerih število ne sme biti večje od števila polnopravnih članov, ki zastopajo skupine ali neodvisne poslance;

               6.

               sklene, da bo okrepil sodelovanje in posvetovanje z odbori, ki jih zadeva delo v delegacijah, tako da organizira skupne seje teh organov na njihovih običajnih krajih dela;

               7.

               si bo prizadeval zagotoviti, da bodo eden ali več poročevalcev odborov/predsednikov v praksi sodelovali pri delu delegacij, odborov za parlamentarno sodelovanje, skupnih parlamentarnih odborov in večstranskih parlamentarnih skupščin; sklene, da predsednik na skupno zahtevo predsednikov zadevne delegacije in odbora odobri tovrstne misije;

               8.

               sklene, da bo ta sklep začel veljati na prvem delnem zasedanju sedmega parlamentarnega mandata;

               9.

               naroči svojemu predsedniku, naj sklep Parlamenta posreduje Svetu in Komisiji.


title: Sklep Sveta z dne 8. junija 2017 o zamenjavi članov upravnega odbora Evropskega centra za razvoj poklicnega usposabljanja

text:
               17.6.2017

               SL

               Uradni list Evropske unije

               C 194/30

         SKLEP SVETA
   z dne 8. junija 2017
   o zamenjavi članov upravnega odbora Evropskega centra za razvoj poklicnega usposabljanja
   (2017/C 194/04)
   SVET EVROPSKE UNIJE JE –
   ob upoštevanju Uredbe Sveta (EGS) št. 337/75 z dne 10. februarja 1975 o ustanovitvi Evropskega centra za razvoj poklicnega usposabljanja in zlasti člena 4 Uredbe (1),
   ob upoštevanju predloga za imenovanje, ki ga je podala madžarska vlada,
   ob upoštevanju naslednjega:

               (1)

               Svet je s sklepoma z dne 14. julija 2015 (2) in 14. septembra 2015 (3) imenoval člane upravnega odbora Evropskega centra za razvoj poklicnega usposabljanja za obdobje od 18. septembra 2015 do 17. septembra 2018.

               (2)

               Zaradi odstopa Lázla ODROBINE se je sprostilo mesto člana za Madžarsko v skupini vladnih predstavnikov upravnega odbora navedenega centra.

               (3)

               Člane upravnega odbora navedenega centra bi bilo treba imenovati za preostanek sedanjega mandata, ki se izteče 17. septembra 2018 –

         SPREJEL NASLEDNJI SKLEP:
   Člen 1
   Za članico upravnega odbora Evropskega centra za razvoj poklicnega usposabljanja se za preostanek mandata, ki se izteče 17. septembra 2018, imenuje:
   PREDSTAVNIKI VLAD:

               MADŽARSKA

               Krisztina VUJKOV TOMORNÉ

         Člen 2
   Ta sklep se informativno objavi v Uradnem listu Evropske unije.

      V Luxembourgu, 8. junija 2017

            Za Svet

            Predsednik

         K. SIMSON

      (1)  UL L 39, 13.2.1975, str. 1.

      (2)  UL C 232, 16.7.2015, str. 2.

      (3)  UL C 305, 16.9.2015, str. 2.


title: 2002/212/CFSP: Council Decision of 11 March 2002 concerning the appointment of the Head of Mission/Police Commissioner of the European Union Police Mission (EUPM)

text:
Avis juridique important

|

32002D0212

Official Journal L 070 , 13/03/2002 P. 0008 - 0008

Sklep Svetaz dne 11. marca 2002o imenovanju vodje misije/policijskega komisarja Policijske misije Evropske unije (EUPM)(2002/212/SZVP)SVET EVROPSKE UNIJE JE -ob upoštevanju Pogodbe o Evropski uniji in zlasti člena 23(2) Pogodbe,ob upoštevanju Skupnega ukrepa 2002/210/SZVP z 11. marca 2002 o Policijski misiji Evropske unije [1] in zlasti člena 4 tega Skupnega ukrepa,ob upoštevanju naslednjega:(1) Člen 4 Skupnega ukrepa 2002/210/SZVP določa, da Svet na predlog generalnega sekretarja/visokega predstavnika imenuje vodjo misije/policijskega komisarja.(2) Generalni sekretar/visoki predstavnik je predlagal, da se imenuje policijski komandir Sven Christian FREDERIKSEN -SKLENIL:Člen 1Gospod Sven Christian FREDERIKSEN se imenuje za vodjo misije/policijskega komisarja EUPM od 1. januarja 2003. Do tega datuma deluje kot policijski vodja misije/vodja skupine za načrtovanje.Člen 2Ta sklep začne veljati z dnem sprejetja.Velja do 31. decembra 2005.Člen 3Ta sklep se objavi v Uradnem listu.V Bruslju, 11. marca 2002Za SvetPredsednikJ. Piqué I Camps[1] Glej UL L 70, 13.3.2002, str. 1.


title: 2005/754/ES: Sklep Komisije z dne 19. oktobra 2005 o imenovanju članov Evropske skupine za etiko v znanosti in novih tehnologijah za tretji mandat

text:
               27.10.2005

               SL

               Uradni list Evropske unije

               L 284/6

      SKLEP KOMISIJE

   z dne 19. oktobra 2005
   o imenovanju članov Evropske skupine za etiko v znanosti in novih tehnologijah za tretji mandat
   (2005/754/ES)
   KOMISIJA EVROPSKIH SKUPNOSTI JE –
   ob upoštevanju Sklepa Komisije z dne 16. decembra 1997 (SEC(97) 2404) o ustanovitvi Evropske skupine za etiko v znanosti in novih tehnologijah (EGE) in pooblastitvi predsednika Evropske komisije za imenovanje članov,
   ob upoštevanju Sklepa Komisije z dne 26. marca 2001 (C(2001) 691) o spremembi mandata Evropske skupine za etiko v znanosti in novih tehnologijah,
   ob upoštevanju Sklepa Komisije 2005/383/ES z dne 11. maja 2005 (1) o obnovitvi mandata Evropske skupine za etiko v znanosti in novih tehnologijah,
   ob upoštevanju javnega razpisa za zbiranje ponudb, objavljenega na spletni strani EGE 20. maja 2005 z rokom za oddajo ponudb 20. junija 2005,
   ob upoštevanju naslednjega:

               (1)

               EGE je samostojno in multidisciplinarno posvetovalno telo Evropske komisije, sestavljeno iz 15 članov.

               (2)

               Na podlagi javnega razpisa za zbiranje ponudb (2) je bilo prejetih 38 vlog. Deset prejšnjih članov EGE je upravičenih do ponovne izvolitve (3) in devet od teh želi ponovno sodelovati.

               (3)

               V članstvu EGE je potrebno zagotoviti ustrezen obseg strokovnih znanj in izkušenj.

               (4)

               Člani so imenovani ad personam na podlagi njihovih osebnih sposobnosti in lastnosti –

         SKLENILA:
   Člen 1
   Za obdobje štirih let se ponovno imenujejo naslednji člani EGE, ki jim bo mandat potekel:

               1.

               Rafael Capurro

               2.

               Inez de Beaufort

               3.

               Göran Hermerén

               4.

               Linda Nielsen

               5.

               Pere Puigdomenech Rosell

               6.

               Günter Virt

         Člen 2
   Za obdobje štirih let se za člane EGE imenujejo naslednji posamezniki:

               1.

               Emmanuel Agius

               2.

               Diána Bánáti

               3.

               Anne Cambon-Thomsen

               4.

               Carlo Casini

               5.

               Jozef Glasa

               6.

               Hille Haker

               7.

               Julian Kinderlerer

               8.

               Krzysztof Marczewski

               9.

               Paula Martinho da Silva

         Člen 3
   Ta sklep se objavi v Uradnem listu Evropske unije.

      V Bruslju, 19. oktobra 2005

            Za Komisijo

         José Manuel BARROSO

            Predsednik

      (1)  UL L 127, 20.5.2005, str. 17.

      (2)  Glej peto alineo člena 3(2) Sklepa 2005/383/ES: „Izbor članov skupine EGE se izvrši na podlagi javnega razpisa za zbiranje ponudb.“

      (3)  Glej tretjo alineo člena 3(2) Sklepa 2005/383/ES: „Vsak član skupine EGE je imenovan za obdobje štirih let. Imenovanje se lahko podaljša za največ dva mandata.“


title: 2012/717/: Sklep Sveta z dne 20. novembra 2012 o imenovanju španskega člana Odbora regij

text:
               24.11.2012

               SL

               Uradni list Evropske unije

               L 326/16

         SKLEP SVETA
   z dne 20. novembra 2012
   o imenovanju španskega člana Odbora regij
   (2012/717/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 305 Pogodbe,
   ob upoštevanju predloga španske vlade,
   ob upoštevanju naslednjega:

               (1)

               Svet je 22. decembra 2009 in 18. januarja 2010 sprejel sklepa 2009/1014/EU (1) in 2010/29/EU (2) o imenovanju članov in nadomestnih članov Odbora regij za obdobje od 26. januarja 2010 do 25. januarja 2015.

               (2)

               Zaradi izteka mandata Esperanze AGUIRRE GIL DE BIEDMA se je sprostilo mesto člana Odbora regij –

         SPREJEL NASLEDNJI SKLEP:
   Člen 1
   Za preostanek mandata, tj. do 25. januarja 2015, se za člana Odbora regij imenuje:

               —

               Ignacio GONZÁLEZ GONZÁLEZ, Presidente de la Comunidad Autónoma de Madrid.

         Člen 2
   Ta sklep začne veljati na dan sprejetja.

      V Bruslju, 20. novembra 2012

            Za Svet

            Predsednik

         A. D. MAVROYIANNIS

      (1)  UL L 348, 29.12.2009, str. 22.

      (2)  UL L 12, 19.1.2010, str. 11.